**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**279/2022. (X.13.) Kt. számú**

**határozata**

**Az energiaválság költségvetési hatásainak kezeléséről szóló intézkedési terv módosítása**

Tiszavasvári Város Önkormányzatának Képviselő-testülete „Az energiaválság költségvetési hatásainak kezeléséről szóló intézkedési terv módosítása” megnevezésű előterjesztéssel kapcsolatban az alábbi döntést hozza:

**I.1**

1. Felhatalmazza a Tiszavasvári Polgármesteri Hivatal (továbbiakban: hivatal) vezetőjét **a hivatal házasságkötő termének ingyenes használatba adására** – igazodva a megjelölt helyiség elsődleges rendeltetéséhez - kizárólag a megjelölt célokra elsődlegesen a hivatal nyitva tartási idején belül, figyelembe véve a téli ügyeleti időszakot is:

* EKIK szervezéssel ünnepségek, kulturális rendezvények, különösen művészeti előadások, író-olvasó találkozók, irodalmi-zenei előadó estek megrendezése;
* Vöröskereszt szervezésében véradás, oktatási tevékenység és ahhoz kapcsolódó résztevékenységek;
* EKIK szervezésében, vagy civil szervezetek szervezésében adományosztás

2. A Képviselő-testület **nem támogatja** a hivatal házasságkötő termének ingyenes használatba adását **mozgásos formát igénylő kis- és nagycsoportos foglalkozásokra.**

3. Felkéri a polgármestert, hogy a Jegyzőt és a házasságkötő terem használatára kérelmet benyújtó szerveket, személyeket tájékoztassa a Testület döntéséről.

Határidő: azonnal, esedékességkor Felelős: Szőke Zoltán polgármester

**I/2.**

1. A Képviselő-testület hozzájárul ahhoz, hogy a **Magyar Agrár,- Élelmiszergazdasági és Vidékfejlesztési Kamara** részére **ingyenes használatba legyen adva** – cserehelyiségként – **2022. október 15. napjától 2023. április 15. napjáig** a Tiszavasvári, **Városháza tér 4.** sz. alatti **Polgármesteri Hivatal** külön bejáratú épületének emeleti részén található 1 db **12 m2** nagyságú iroda, a rezsi költségek megfizetése mellett.

2. Felkéri a polgármestert, hogy a Testület döntéséről tájékoztassa a Kamara vezetőjét és Tiszavasvári Város Jegyzőjét.

3. Felhatalmazza Tiszavasvári Város Jegyzőjét a használati szerződés megkötésére.

Határidő: azonnal Felelős: Szőke Zoltán polgármester

**II.**

A Képviselő-testület a korábbi döntésével határozott arról, hogy az Egyesített Közművelődési Intézmény és Könyvtár (rövid nevén: EKIK), 4440 Tiszavasvári, Szabadság tér 1., épülete, a könyvtár 301,36 m2 813,672 légköbméter területű földszinti részének kivételével, a 2022-ben kezdődő fűtési szezonra bezár.

1. A Képviselő-testület a Tiszavasvári, Szabadság tér 1. szám alatti **Találkozások háza** épületében **helyet biztosít** az alábbi, mozgásos formát igénylő kiscsoportos foglalkozásokat tartó kérelmet benyújtó szervezetek részére:

* **Tiszavasvári Mazsorett Egyesület**
* **Göbölyös néptánc együttes**
* **Tiszavasvári TSE karate szakosztály**
* **Társastánc csoport**
* **Csikósné Badics Anikó gerinctorna**

2. A megjelölt szervezetek részére a helyhasználat az alábbi feltételek figyelembe vételével történik:

* ideiglenesen,
* eseti jelleggel,
* EKIK intézményvezetői hatáskörben,
* **legkésőbb 2022. december 22. napjáig,**
* a kérelmezők tudomásul veszik, hogy kérelmükben foglaltak szerint kizárólag **fűtés nélkül biztosítható részükre a használat.**
* a Képviselő-testület jelen kérelmek tekintetében az 53/2020.(II.27.) Kt. sz. határozatban elfogadott használati szabályzat díjszabásától eltérően **50 % kedvezménnyel** biztosítja a helyet.

3. Felkéri a polgármestert, hogy az EKIK vezetőjét, valamint a kérelmet benyújtó szerveket, személyeket tájékoztassa a Testület döntéséről.

Határidő: azonnal Felelős: Szőke Zoltán polgármester

**III.**

A Képviselő-testület a korábbi döntésével határozott arról, hogy az EKIK **Vasvári Pál Múzeum** területi múzeumi tevékenysége 2022. október 15. napjától a 2022. évben kezdődő fűtési szezonban, legkésőbb azonban 2023. április 15. napjáig szünetel.

1. A Képviselő-testület dönt arról, hogy a **Vasvári Pál Múzeum** 4440 Tiszavasvári, **Kálvin u. 7. szám** alatti épületében eseti jelleggel, előre egyeztetet időpontban a múzeumlátogatás intézményvezetői hatáskörben biztosított.

2. Az EKIK által bérelt 4440 Tiszavasvári, **Ady E. u. 8. szám** alatti épület földszinti részén **2022. október 15-27**. napja között a Szabolcs-Szatmár-Bereg Megyei Népművészeti Egyesület fafaragó csoportjának kiállítása eseti jelleggel, előre egyeztetett időpontban látogatható.

3. Felkéri a polgármestert, hogy az EKIK vezetőjét tájékoztassa a Testület döntéséről.

Határidő: azonnal Felelős: Szőke Zoltán polgármester

**IV**.

A Képviselő-testület a korábbi döntésében határozta meg az Egyesített Közművelődési Intézmény és Könyvtár által biztosított **könyvtár szolgáltatás** nyitva tartási idejét 2022. október 15. napjától a 2022. évben kezdődő fűtési szezonra, legkésőbb azonban 2023. április 15. napjáig az alábbiak szerint:

Hétfő: 10.00-17.00

Kedd - Csütörtök: 09.00-16.00

Péntek: Zárva

1. A Képviselő-testület a fentiek betartása mellett dönt arról, hogy a **könyvtár 2022. december 15. napjától 2023. január 15. napjáig zárva tart.**

2. Felkéri a polgármestert, hogy az EKIK vezetőjét tájékoztassa a Testület döntéséről.

Határidő: azonnal Felelős: Szőke Zoltán polgármester

**V.**

A Képviselő-testület az elfogadott intézkedési tervben döntött a **Sportcsarnok** épületének bezárásáról.

1. A Képviselő-testület dönt arról, hogy a Városi Sportcsarnok épületét kizárólag sporttevékenység végzése céljából a következő egyesület/intézmény használhatja:

* **Tiszavasvári Sport Egyesület** (utánpótlás neveléssel)
* **Nyíregyházi Szakképzési Centrum Tiszavasvári Szakképző Iskola és Kollégium**

2. Az 1. pontban megjelölt használók az alábbi feltételek figyelembe vételével használhatják a Sportcsarnokot:

* az ingatlan használatba adása a TIVA-SZOLG Kft. vezetőjének hatáskörében, megállapodásban rögzítve, vele előre egyeztetve, az általa meghatározott időpontban, feltételekkel történhet,
* **legkésőbb 2022. december 15. napjáig,**
* **fűtés és melegvíz ellátás nélkül** biztosítható részükre a használat,
* a Nyíregyházi SzC Tiszavasvári Szakképző Iskola és Kollégium a jelenlegi díjszabástól eltérően, legfeljebb **75% kedvezménnyel** veheti igénybe a Sportcsarnokot.

3. A hőszivattyús rendszer kiépítése a Sportcsarnok használatának teljes körű felülvizsgálatát indokolja. Az együttműködés feltételei, a díjszabás felülvizsgálata a rendszer kivitelezésével beterjesztésre kerül a Képviselő-testület elé.

4. Felkéri a polgármestert, hogy a TIVA-SZOLG Kft. vezetőjét tájékoztassa a Testület döntéséről.

Határidő: azonnal Felelős: Szőke Zoltán polgármester

 **Szőke Zoltán dr. Kórik Zsuzsanna**

 **polgármester jegyző**